text: L'Ajuntament de Gironella ha substituït les llums del camp de futbol municipal per un nou sistema de tecnologia LED. El canvi suposa una millora en la visibilitat de les instal·lacions així com un estalvi econòmic anual.
  Els canvis han finalitzat aquest mes de setembre i han suposat la instal·lació de 18 llums que il·luminen el terreny de joc. El nou enllumenat permet doblar els nivells d'il·luminació actuals i aconseguir un estalvi energètic del 74,42%. A més, també està previst que es canviïn les caixes de connexions elèctriques en els pròxims dies.
  Per a la regidora d'esports, Maria Àngels Sallés, aquest canvi en les llums era necessari per a millorar les condicions d'un espai municipal que acull molta activitat. A més, recalca que aquesta actuació estarà amortitzada en un any i mig gràcies al estalvi econòmic anual que suposa utilitzar llums de tecnologia LED. Sallés també recorda que aquesta actuació se suma a les obres que es van dur a terme a principis d'any a la gespa artificial.
  Aquesta actuació ha tingut un cost de 18.000€, i s'ha assumit íntegrament amb recursos ordinaris municipals.
  Per encarar l'inici de la temporada també s'han fet millores als vestidors. Concretament s'ha canviat un dels escalfadors, i s'ha pintat el vestidor visitant.
  El camp de futbol municipal de Gironella, que és de gespa artificial des del 2008, acull serveis d'activitats extraescolars de les escoles del municipi, iniciatives del Consell Esportiu del Berguedà, i els entrenaments i partits dels equips del Club Atlètic Gironella.